**Látópont Cím és Látópontok Hálózatának kiépítése a közművelődésben**

**Előzmények:**

A látóutak szakmai gyakorlata több intézmény és szervezet munkájában is jelen van évek óta, mint olyan módszer, amelynek célja a helyi jó gyakorlatok, a közösségi kezdeményezések bemutatása és adaptálása. Ezeken az utakon többnyire döntéshozók (polgármesterek, képviselők), kulturális és közművelődési szakemberek, valamint civilek vesznek részt. A látóutak segítenek abban, hogy felismerjük, mikro- és makro környezetünkben milyen sok természeti, tárgyi és szellemi érték vesz körül bennünket, és mennyi lelkes ember foglalkozik azzal, hogy ezeket a közösséggel együtt éltesse, fejlessze. Követhető mintát, vagy akár „csak” ihletet adhat a hiteles ember által bemutatott jó gyakorlat, közösségi kezdeményezés a résztvevők számára.

A módszert továbbgondolva merült fel az az elképzelés, hogy országos, majd Kárpát-medencei szinten is létre lehetne hozni olyan állandó látogatói helyszíneket, ahol jól bemutatható, megérthető és akár továbbvihető az adott települések jó gyakorlata, a tapasztalatok sora. Ezeket a helyeket hívhatjuk Látópontoknak.

**Ezt a feladatot, a Látópontok kialakítását és hálózatuk kiépítését vállalja fel a Magyar Közösségépítők Értékszövetsége Egyesület jelen Cím-pályázat elindításával.**

**Miért hozzunk létre Látópontokat?**

A Látópont alkalmas megláttatni egy-egy helyi közösség értékeit, tevékenységének egyediségét, valamint bemutatni azokat a módszereket, amelyekkel egy-egy közművelődési alapszolgáltatást, tevékenységet, fejlesztést sikerre vittek.

Az érdeklődők szempontjából valós, hiteles, átvehető mintákat mutat meg, amelyeket már kipróbáltak és működőképesnek bizonyultak. A módszerek a helyszíni találkozások során minden részletükben megismerhetőek, a megvalósító szervezet és a közösség tagjai közvetlenül mutatják be tapasztalataikat, jókat, rosszakat egyaránt, hiszen a kudarcok is tanulságosak lehetnek.

A Látópont Cím elnyerése rangot jelent, amely tudatosítja a helyben végzett munka innovativitását, eredményeit, megerősítheti a jól dolgozó szakembereket, szervezeteket, építi kapcsolati hálójukat, ismertté teszi őket.

**A Látópont kritériumai:**

* A település vagy az ott élő közösségek vezetője, vezetői tudatosan felvállalják jó gyakorlataikat, és azok átadását szívesen gyakorolják.
* A helyi jó gyakorlatok, tapasztalatok átadása tudatosságot, átgondoltságot és felelős gondolkodást feltételez.
* Felkészültséget jelent kisebb-nagyobb csoportok fogadására, igény szerinti – az átadást segítő – programok szervezésére.
* A jó gyakorlat
  + legyen sikeres, tudjon pozitív eredményeket bemutatni;
  + legyen innovatív, kínáljon újszerű megoldásokat;
  + legyen adaptálható, alkalmazható más településen, más közösségekben is;
  + legyen fenntartható, szolgálja a helyi társadalom fejlesztését.

**Meglátni és megláttatni egy-egy helyi közösség speciális arculatának értékeit, láthatóvá, értékké tenni a magunk számára is!**

A pályázati feltételek és bírálati szempontok a kiírásban megtalálhatóak.

**A Látópont Címet elnyert települések alkotják a Látópontok Hálózatát,** amelynek bővítését évről-évre rendszeresen kiírásra kerülő pályázati lehetőséggel biztosítjuk.

A Hálózat tagjai, a Cím-birtokos szervezetek, települések rövid szakmai ismertetővel, fotóval az **Egyesület honlapján (www.kozosertek.hu) nyilvánosan elérhetőek** lesznek.

A Látópontok Hálózatának tagjai indulhatnak majd az Egyesület által kiírásra kerülő, **Látó-utak megvalósítását támogató pályázaton**, amelyre 2021. év elején kerül sor.